LEGISLATÍVNA RADA VLÁDY
   SLOVENSKEJ REPUBLIKY

                                                                     		Na rokovanie vlády SR
							          dňa 16. marca 2005
							          K materiálu č. 1288//2005
								K bodu č.

S T A N O V I S K O

k návrhu poslanca Národnej rady Slovenskej republiky Roberta Kaliňáka  na vydanie zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov 
 (tlač 1013)

I.

         Návrh poslanca Národnej rady Slovenskej republiky Roberta Kaliňáka na  vydanie zákona, ktorým sa mení a dopĺňa zákon č.190/2003 Z. z. o strelných zbraniach a strelive a o zmene a doplnení niektorých zákonov (tlač 1013) predkladá na rokovanie vlády Slovenskej republiky minister vnútra Slovenskej republiky Vladimír Palko  na základe § 70 ods. 2 zákona č. 350/1996 Z.z. o rokovacom poriadku Národnej rady Slovenskej republiky v znení neskorších predpisov.

Účelom predkladaného návrhu zákona je na časovo obmedzené obdobie vytvoriť možnosť dobrovoľne odovzdať zbraň, ktorú osoba prechováva bez povolenia, ktorémukoľvek útvaru polície s účinkom zániku trestnosti nedovoleného ozbrojovania. Tým sa podľa navrhovateľa sleduje zníženie počtu nelegálne držaných zbraní medzi obyvateľstvom, ako aj identifikácia zbraní ktoré mohli byť použité v súvislosti s páchaním trestnej činnosti. 

II.

     Predkladateľ konštatuje, že návrh zákona nebude mať dopad na štátny rozpočet, s čím sa stotožnila aj sekcia rozpočtovej politiky Ministerstva financií.

III.

     Legislatívna rada vlády Slovenskej republiky prerokovala návrh zákona na svojom zasadnutí 8. marca 2005 a odporučila vláde s návrhom nesúhlasiť z dôvodov uvedených v priloženom stanovisku.
    	      Ministerstvo vnútra SR ako predkladateľ návrhu na rokovanie vlády SR vyslovilo súhlas s predloženým návrhom za predpokladu zapracovania legislatívno-technických pripomienok, ktoré uviedlo v predkladacej správe. 

IV.

Návrh

S T A N O V I S K O
vlády Slovenskej republiky

k návrhu poslanca Národnej rady Slovenskej republiky Roberta Kaliňáka  na vydanie zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov 
 (tlač 1013)

     Vláda vyslovuje s predmetným návrhom zákona v predloženej podobe 
n e s ú h l a s, a to z týchto dôvodov:
Navrhovaný zákon predstavuje nepriamu novelu Trestného zákona.
Odsek 1 je potrebné riešiť v prechodných ustanoveniach Trestného zákona. 
Lehota 12 mesiacov je dlhá a je potrebné ju nahradiť konkrétnym dátumom, do kedy je zbraň potrebné odovzdať.
Odsek 2 je potrebné upraviť v tom smere, že tomu, kto odovzdal zbraň plynie lehota na podanie žiadosti  o jej evidenciu, až keď kriminalistický ústav potvrdí, že zbraňou nebol spáchaný trestný čin. 
   Predkladaný návrh obsahuje aj  legislatívno-technických nedostatky, napríklad:
-	V názve zákona je potrebné vypustiť slová „mení a“; rovnaká pripomienka platí k Čl. I úvodnej vete.
-	V názve zákona a úvodnej vete Čl. I je potrebné za slová „a doplnení niektorých zákonov“ doplniť slová „v znení zákona č. 757/2004 Z. z.“.
-	Arabské číslice „1“ a „2“ pri označovaní článkov je potrebné nahradiť rímskymi číslicami „I“ a „II“.
-	V Čl. I je potrebné vypustiť označenie bodu číslicou „1“, pretože ide len o jedno doplnenie zákona.
-	 Úvodná veta je nepresná a je potrebné ju upraviť takto: „Za § 72 sa vkladá § 72a, ktorý znie:“.
-	V odseku 1 slovo „prechováva“ je nepresné, správne má byť slovo „drží“.
-	V poslednom riadku navrhovaného odseku 1 v § 72a je potrebné slovo „polície“ nahradiť  slovami „Policajného zboru“ a čiarku za týmito slovami nahradiť bodkočiarkou. 
-	V Čl.II je potrebné navrhnúť konkrétny dátum nadobudnutia účinnosti zákona. 

Bratislava  11. marca 2005
Vypracovala: D. Mochnacká

Schválil: Štefan  G r m a n
               generálny riaditeľ
           sekcie vládnej legislatívy                                                                    

	 Daniel   L i p š i c
                                                                                   podpredseda vlády  
                                                                            a minister spravodlivosti SR,
                                                                                predseda Legislatívnej rady vlády SR